paragraph_text: Postoji nekoliko priča kako je odličje nastalo. Jedna od njih govori kako je prilikom jednog dvorskog bala, jednoj od dvorskih dama (sva je prilika da je riječ o grofici od Salisburyja) s noge spala jedna od podvezica. Riječ je, dakako, o podvezicama kojima se na bedru pričvršćivala čarapa, preteča onog što danas nazivano samostojeće čarape. Neki kažu kako se to zbilo u sobi pokraj plesne dvorane u kojoj se zatekao i sam kralj. Našavši podvezicu, dvorska ju je dama upravo navlačila na nogu, zadignuvši pritom haljinu, kad su u prostoriju banuli ostale dvorske dame i dvorjani. Pocrvenjevši, ali ne izgubivši prisutnost duha, rekla im je tad (na francuskom) ono što je postalo glavnim motom odličja : "Honi soit qui mal y pense!", tj. "Neka je stid onoga tko zlo pomisli", i izvukla i sebe i kralja iz neprilične situacije.